《题朱节妇诗卷》
明代·童冀

洛阳三月春风起，吹落南园桃与李。纷纷飞逐马蹄尘，不学芙蓉抱霜死。

张家女儿夫蚤亡，间关戎马随姑嫜。当年红颜若桃李，即今白发如秋霜。

百年世事随流水，留得芳名照青史。君不见东家桃李移西家，年年岁岁开春花。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。